Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2004 M. RUGPJŪČIO 17 D. NUTARIMO NR. 966 „DĖL PRAMONINIŲ AVARIJŲ PREVENCIJOS, LIKVIDAVIMO IR TYRIMO NUOSTATŲ IR PAVOJINGŲJŲ MEDŽIAGŲ IR MIŠINIŲ SĄRAŠO, JŲ KVALIFIKACINIŲ KIEKIŲ NUSTATYMO IR CHEMINIŲ MEDŽIAGŲ BEI MIŠINIŲ PRISKYRIMO PAVOJINGOSIOMS MEDŽIAGOMS KRITERIJŲ APRAŠO PATVIRTINIMO“ PAKEITIMO

2018 m. rugpjūčio 13 d. Nr. 802

Vilnius

Lietuvos Respublikos Vyriausybė nutaria:

Pakeisti Pramoninių avarijų prevencijos, likvidavimo ir tyrimo nuostatus, patvirtintus Lietuvos Respublikos Vyriausybės 2004 m. rugpjūčio 17 d. nutarimu Nr. 966 „Dėl Pramoninių avarijų prevencijos, likvidavimo ir tyrimo nuostatų ir Pavojingųjų medžiagų ir mišinių sąrašo, jų kvalifikacinių kiekių nustatymo ir cheminių medžiagų bei mišinių priskyrimo pavojingosioms medžiagoms kriterijų aprašo patvirtinimo“:

1.	Pakeisti 5.14 papunktį ir jį išdėstyti taip:

„5.14. Valstybės priežiūros ir kontrolės institucijos – Aplinkos apsaugos departamentas prie Aplinkos ministerijos (toliau – Aplinkos apsaugos departamentas), Lietuvos Respublikos valstybinė darbo inspekcija prie Socialinės apsaugos ir darbo ministerijos (toliau – Valstybinė darbo inspekcija), jos teritoriniai skyriai, Valstybinė energetikos inspekcija prie Energetikos ministerijos (toliau – Valstybinė energetikos inspekcija) ir jos teritoriniai skyriai, Nacionalinis visuomenės sveikatos centras prie Sveikatos apsaugos ministerijos, Valstybinė geležinkelio inspekcija prie Susisiekimo ministerijos, Civilinės aviacijos administracija, Lietuvos saugios laivybos administracija, kompetentingos institucijos įgaliotos jai pavaldžios įstaigos.“.

2.	Pakeisti 19 punkto pirmąją pastraipą ir ją išdėstyti taip:

„19. Aukštesniojo lygio pavojingojo objekto veiklos vykdytojas parengia pavojingojo objekto saugos ataskaitą (toliau  saugos ataskaita), kurioje turi būti pateikta Nuostatų 1 priede nurodyta informacija ir duomenys, ir pateikia 4 jos egzempliorius kompetentingai institucijai, o ši ne vėliau kaip per 5 darbo dienas nuo saugos ataskaitos gavimo dienos persiunčia po vieną saugos ataskaitos egzempliorių Aplinkos apsaugos departamentui, Valstybinei darbo inspekcijai ir Valstybinei energetikos inspekcijai. Saugos ataskaita gali būti pateikiama perkelta į elektronines laikmenas. Saugos ataskaitoje turi būti:“.

3.	Pakeisti 21 punktą ir jį išdėstyti taip:

„21. Aplinkos apsaugos departamentas, Valstybinė darbo inspekcija ir Valstybinė energetikos inspekcija ne vėliau kaip per 2 mėnesius nuo parengtos ar Nuostatų 23 ar 26 punkte nustatytais atvejais atnaujintos saugos ataskaitos arba atnaujintų jos dalių gavimo dienos ir ne vėliau kaip per 20 darbo dienų nuo pakartotinai pagal Nuostatų 22.1 papunktį teikiamos pataisytos saugos ataskaitos, atnaujintos saugos ataskaitos arba atnaujintų jos dalių ar papildomos informacijos gavimo dienos privalo pateikti kompetentingai institucijai savo išvadas.“.

4.	Pakeisti 22.1 papunktį ir jį išdėstyti taip:

„22.1. praneša raštu veiklos vykdytojui apibendrintas išvadas, prireikus nurodo terminą, per kurį veiklos vykdytojas privalo kompetentingai institucijai pateikti pataisytą saugos ataskaitą, pataisytą atnaujintą saugos ataskaitą arba atnaujintas jos dalis ar papildomą informaciją 4 egzemplioriais, kurių po vieną kompetentinga institucija ne vėliau kaip per 5 darbo dienas persiunčia Aplinkos apsaugos departamentui, Valstybinei darbo inspekcijai ir Valstybinei energetikos inspekcijai;“.

5.	Pakeisti 26 punktą ir jį išdėstyti taip:

„26. Veiklos vykdytojas, rengdamasis pertvarkyti ar modernizuoti pavojingąjį objektą ar jo įrenginius, įskaitant sandėliavimo, technologinius procesus, pakeisti pavojingosios medžiagos kiekį, jos fizinį būvį ar pobūdį, jeigu tai galėtų turėti lemiamą įtaką avarijų pavojui, arba jeigu dėl tokių pakeitimų žemesniojo lygio pavojingasis objektas galėtų tapti aukštesniojo lygio pavojinguoju objektu, arba atvirkščiai – aukštesniojo lygio pavojingasis objektas galėtų tapti žemesniojo lygio pavojinguoju objektu, peržiūri saugos ataskaitą ir prireikus ją arba jos dalis atnaujina. Veiklos vykdytojas, prieš pradėdamas numatytus pakeitimus, pateikia kompetentingai institucijai atnaujintą saugos ataskaitą ar jos dalis 4 egzemplioriais, kurių po vieną kompetentinga institucija ne vėliau kaip per 5 darbo dienas nuo atnaujintos saugos ataskaitos ar jos dalies gavimo dienos persiunčia Aplinkos apsaugos departamentui, Valstybinei darbo inspekcijai ir Valstybinei energetikos inspekcijai.“.

Ministras Pirmininkas	Saulius Skvernelis

Teisingumo ministras,

pavaduojantis vidaus reikalų ministrą Elvinas Jankevičius